विश्व शौचालय दिवस २०२३ मनाइँदै
विश्व शौचालय दिवस १९ नोभेम्बरका दिन नेपालमा पनि सरसफाइका मुद्दामा केन्द्रित रही मनाइने भएको छ ।
गोरखापत्र अनलाइनकाठमाडौं, कात्तिक ३० गते । विश्व शौचालय दिवस १९ नोभेम्बरका दिन नेपालमा पनि सरसफाइका मुद्दामा केन्द्रित रही मनाइने भएको छ । खानेपानी र सरसफाइको क्षेत्रमा कार्यरत सरकारी एवम् गैरसरकारी संघ संस्था र नेपालस्थित अन्तर्राष्ट्रिय विकास निकायहरुले खानेपानी र  सरसफाइको क्षेत्रमा संयुक्त राष्ट्रसंघले तय गरेको दिगो विकासको लक्ष्यलाई सन २०३० मा हासिल गर्न सहयोेग पुग्नेगरी विश्व  शौचालय दिवस २०२३ मनाउन लागेको बताएका छन् ।स्मार्ट वास सोलुसन्सले आज राजधानीमा आयोजना गरेको पत्रकार सम्मेलनमा सार्वजनिक शौचालयको व्यवस्थापनका  विषयमा केन्द्रित रही भोलि शुक्रबार एक कार्यशाला गोष्ठी आयोजना गर्ने जानकारी दिइएको छ । स्मार्ट वास सोलुसन्सका अध्यक्ष ई.रामदीप साहले विश्व शौचालय दिवस १९ नोभेम्बरको अवसर पारेर इन्टरनेशनल वाटर म्यानेजमेण्ट इन्स्टिच्युट, वाटर एड नेपाल र एसएनभी नेपालसँगको सहकार्यमा स्मार्ट वासले भोलि मंसिर १ गते एक कार्यशालाको आयोजना गर्ने जानकारी दिनुभयो । संयुक्त राष्ट्रसंघले तय गरेको परिवर्तनको गति बढाउदै भन्ने मूल नारालाई टेवा पुग्नेगरी तय गरिएको कार्यक्रममा विज्ञहरुले पाँच वटा कार्यपत्रहरु प्रस्तुत गर्ने कार्यक्रम रहेको बताइएको छ ।स्मार्ट वास सोलुसन्स प्रालि निजी क्षेत्रबाट खानेपानी र सरसफाइका क्षेत्रमा काम गर्ने उद्देश्यले खानेपानीका क्षेत्रमा क्रियाशील संस्था हो । यसले स्वच्छ तथा सुरक्षित खानेपानीको उपलब्धता, वर्षाको पानीको संकलन र भण्डारण, सरसफाइ, मानव मलमूत्र व्यवस्थापनको क्षेत्रमा काम गर्दैआएको छ ।